Pariġi Mara li ftaħtli idejk biex nagħfsek miegħi u kxiftli l-ġnien ta' sidrek tiela: w nieżel, Mara li ma tibżax mill-ħars ta' raġel u tqabbdu l-ġuħ u tqabbdu l-għatx tax-xewqa u tinfdu dritt fin-nofs tal-qalb bil-vleġeġ, mara li ġismek fih stedina waħda, vulkan li ma jorqodx u dejjem jaħraq, mara li tbus mingħajr ma taqta' nifsek u tingħi u titriegħed u trid aktar. Mara li sraqt ilwienek mill-qawsalla u sraqt il-ħbub t'għajnejk mix-xmux u l-kwiekeb, u sraqt xofftejk min-nar, ħaddejk mill-qamar, u sraqt ġenbejk u sraqt dirgħajk u qalbek, ma nafx, ma nafx x'għamilt biex sraqt dan kollu, u sraqt il-frotta tiegħek minn ġo l-Għeden, dal-kalċi jlegilguh l-allat weħidhom u int ħtafthulhom meta kienu rieqda dal-kalċi, dan l-artal, dan-nofs ta' kollox. Qawwija wisq din l-għafsa ta' bejn snienek u xuxtek tistordini mħabbla miegħi, u t-toqol tiegħek fuqi se jifgani. Hekk, feat f'dirgħajk, imut kull raġel hieni. Mara, f'kull girfa jnixxi l-ħsieb ta' moħħok u moħħok oċean, imqanqal dejjem. Mara li taf, mara li trid, inċedi quddiemek irġuliti. Ħu kulm'għandi la minn fuq s'isfel inti femminili, saħħara tas-sigrieti l-kbar, Pariġi.